钦定古今图书集成/明伦汇编/官常典/第763卷 > 张家玉〈弟二酉〉 尹栻 张珆 张恂 陈文
## 钦定古今图书集成/明伦汇编/官常典/第763卷 > 张家玉〈弟二酉〉 尹栻 张珆 张恂 陈文

豹

按《东莞县志》：“家玉，字元子，东莞人。幼颖异，家贫不能
延师父兆龙口授诸书。大父明教嗜古学，常语以古
今忠臣义士之概，辄解悟，若有所兴发。比邻林洊异
而器之，招至家，出所藏书授之，三年成文章。年十九，
补郡诸生，丙子举于乡，癸未成进士，授庶吉士。甲申
京师陷，家玉被贼缚置五凤楼下，骂贼数十罪，七日”
不食。贼有怜之者，阴纵之，得逸去。间关归省大父母，
父母曰：“家玉所不死者，归见四尊人一面耳。”趋钱塘，
遇邑人苏观生。时监督郑鸿逵军，乃共立唐王于福
州。升侍讲，职起居注，军国大计，咸倚赖之。赐银印，其
文曰“正大光明”，敕监军便宜行事，兼兵科给事中。同
郑彩督兵出虔，方驻广信，闻抚州围急，会兵札许湾。
明年春，战新城南，伤箭坠马折臂，部将林雄陷阵，夺
家玉还，创甚。上功，晋右佥都御史。见兵少难支，乃诣
惠潮召募，总督武兴营归潮，修战舰，治火药。会镇平
流贼寇程乡，家玉单骑谕以忠义，群盗罗拜，擒夹翼
虎、秃爪龙、独角蛟三渠，得勇敢之士万馀人。又以书
招程乡贼黄元吉，感激流涕。次日，以一万五千人降，
欲趋湖东援杨廷麟。会大父卒，陈情乞归，不许。未几，
延平破，家玉居莞，率家人及其师林洊入。到滘起兵
破东莞，杀知县郑鋈。时惠州韩如琰亦以兵会。越三
日，家玉败，登舟走，隘于栅口，尹栻投江死。署县张珆
阖家死之。张恂以守城死，家玉力战于到滘，不支。大
母陈氏、母黎氏、妹石宝同赴水死，妻彭氏断肢体死。
家玉出虎门，抵新安，复招亡卒保垒西乡，布衣陈文
豹倾家赀数万佐之。复战败走，文豹死于阵。家玉复
纠龙门十五岭之众尚数万，直下博罗城，粮尽围急乃归龙门，趋攻增城有备。相持数日，军忽乱。家玉乘
马力战，项中三矢，伤一目，溺水死。林洊后逮狱杀之。
家玉族弟二酉同事，亦死于难。